নোট বাতিলের প্রেক্ষিতে প্রথমে কেন্দ্র-রাজ্য তরজা। তারপর মুখ্যমন্ত্রী মমতা বন্দ্যোপাধ্যায়ের সমালোচনার মুখে রিজার্ভ ব্যাঙ্ক (আরবিআই)। এবার রাজ্যের দেওয়া নিরাপত্তা ‘প্রত্যাখ্যান’ রিজার্ভ ব্যাঙ্কের গভর্নর উর্জিত পটেলের!
আজ, বৃহস্পতিবার কলকাতায় রিজার্ভ ব্যাঙ্কের কার্যালয়ে বোর্ড মিটিংয়ে উপস্থিত থাকবেন উর্জিত। বুধবারই শহরে এসেছেন তিনি। আরবিআইয়ের গভর্নর ‘স্টেট গেস্ট’ হওয়ার কারণে কলকাতা বিমানবন্দরে তাঁর জন্য পুলিশের পাইলট-সহ নিরাপত্তার পূর্ণ বন্দোবস্ত ছিল। সূত্রের খবর, এদিন অন্য একটি গেট দিয়ে বেরিয়ে উর্জিত সরাসরি রওনা হয়ে যান বাইপাস সংলগ্ন একটি অভিজাত হোটেলের উদ্দেশে। পরে খবর পেয়ে যখন পাইলট গাড়িগুলি রওনা দেয়, ততক্ষণে প্রায় হোটেলে পৌঁছেই গিয়েছিলেন রিজার্ভ ব্যাঙ্কের গভর্নর।
কেন এই পরিস্থিতি? নোট-কাণ্ডে প্রধানমন্ত্রী নরেন্দ্র মোদীর পাশাপাশি মমতার আক্রমণের নিশানায় চলে এসেছেন উর্জিতও। এদিন দুপুরেও নেতাজি সুভাষ বোস রোডে আরবিআইয়ের আঞ্চলিক শাখার সামনে প্রতিবাদ কর্মসূচি পালন করে শাসকদল। আজ, বৃহস্পতিবার দুপুরেও একই কর্মসূচি রয়েছে তৃণমূলের। বৃহস্পতিবারই সকালে আরবিআইয়ের সামনে বামেদেরও বিক্ষোভ কর্মসূচি। এই পরিস্থিতিতে উর্জিতের নিরাপত্তা ‘প্রত্যাখ্যান’ তাই বাড়তি মাত্রা পাচ্ছে।    
এদিন আরবিআইয়ের সামনে প্রতিবাদ কর্মসূচিতে তৃণমূলের সর্বভারতীয় সাধারণ সম্পাদক সুব্রত বক্সি বলেন, ‘‘আরবিআই তো টাকা সঞ্চালনের জায়গা। রোজই তারা নিয়মের বদল করছে। তাহলে সেই সার্কুলারগুলি প্রতিদিন প্রতিটি ব্যাঙ্কের সামনে টাঙানো হোক।’’ তৃণমূলের মহাসচিব পার্থ চট্টোপাধ্যায় বলেন, ‘‘মানুষের মৃত্যু বড় না কি চাকরি বড়! আপনারা (আরবিআইয়ের কর্মীরা) মানুষের সমস্যার কথা কেন্দ্রকে বলুন।’’
এদিন মুখ্যমন্ত্রী টুইটে অভিযোগ করেছেন, কেন্দ্র যেভাবে এরাজ্যের সঙ্গে বৈষম্যমূলক আচরণ করছে, তা দুর্ভাগ্যজনক। যেখানে রিজার্ভ ব্যাঙ্ক বিজেপি শাসিত অসমের চা-শ্রমিকদের বেতনের জন্য নগদ দিচ্ছে, সেখানে এরাজ্যে গত নভেম্বর থেকে টাকা বন্ধ রয়েছে। টুইটে মমতার দাবি, জেলাশাসকদের মাধ্যমে অবিলম্বে টাকা দিক রিজার্ভ ব্যাঙ্ক। 
এই যখন অবস্থা তখন আজ, বৃহস্পতিবার উর্জিত-মমতার বৈঠক কি হবে? এই প্রশ্নই ঘুরছে প্রশাসনের অন্দরে। নবান্নের কর্তাদের একাংশের খবর, প্রাথমিক পর্যায়ে বৈঠকের একটা সম্ভাবনা ছিল। কিন্তু তা চূড়ান্ত হয়নি এখনও। শেষ মুহূর্তে কী হয়, এখন সেদিকেই নজর প্রশাসনের অনেকের।